יקב קסטל

יקב קסטל הוא יקב משפחתי ישראלי. היקב נוסד במושב רמת רזיאל בהרי יהודה והוא בבעלות משפחת בן זקן. את היקב הקים אלי בן זקן, עולה מצרפת ומסעדן ירושלמי, ויחד עמו עוסקים במלאכה בנו אריאל שהתלמד בצרפת, בנו איתן (בן זוגה של עדי אשכנזי) ובתו אילנה. בקיץ 2015 עבר היקב למשכנו במושב יד השמונה, גם כן בהרי יהודה. השם קסטל נגזר מחורבות מצודה צלבנית המצויה במקום ועל תוויות הבקבוקים מופיע הכיתוב Domaine du Castel. בשנת 1995 שיווק בן זקן לראשונה שש מאות בקבוקים מענבים שגידל בחלקה הסמוכה לביתו מבציר 1992. יקב קסטל הוא חלק מקבוצת קוורטט הרי יהודה. הענבים המשמשים את היקב מקורם בנטיעות גפנים בחלקות הסמוכות ליקב, והם מהסוגים קברנה סוביניון, מרלו, שרדונה, קברנה פרנק, מלבק, סירה ופטי ורדו. היקב החדש במושב יד השמונה תוכנן מהיסוד והוא יקב מודרני ומרשים. היקב הצטייד במכונת מיון אופטית לענבים, ובמערך קליטה המאפשר קבלת ענבים למכלים בגרביטציה בלבד (ללא שימוש במשאבות). מרתף היקב מכיל מאות חביות עץ אלון ומכלי בטון גדולים שיובאו מאיטליה. יקב קסטל מייצר שישה יינות: שלושה יינות אדומים, Castel Grand Vin שהוא יין הדגל של היקב, Petit Castel וLa Vie Rouge, רוזה, וכן שני יינות לבנים, C' Blanc du Castel' המיוצר מענבי שרדונה ומתיישן כשנה בחביות עץ אלון צרפתיות ו La Vie Blanc, בלנד מבוסס סוביניון בלאן. יקב קסטל מייצר כ-400 אלף בקבוקים בשנה. החל מ-2003 כל יינות היקב כשרים. מזה שנים רבות יינות היקב נמצאים בראש רשימת יינות האיכות הישראלים: בשנת 2015 זכה יין הדגל של היקב, Castel Grand Vin מבציר 2013, לציון הגבוה ביותר לו זכה יין ישראלי אי פעם - 94 נקודות, אצל מבקר היינות הנודע רוברט פארקר. באותה שנה דירג פארקר את כלל יינות היקב בציונים של 90 נקודות ויותר. בשנת 2008, בתחרות Cellar in the Sky זכה C' Blanc du Castel', יחד עם חברת אל על, כיין הלבן הטוב ביותר המוגש במחלקה ראשונה. התחרות נערכה בין 26 חברות תעופה, ביניהן אייר פראנס, בריטיש איירווייז וחברות מובילות אחרות. בדצמבר 2007 ושוב ביוני 2009, זכו שלושת היינות לציונים גבוהים אצל מבקר היינות הנודע רוברט פארקר (92- Grand Vin, 91- 'C' Blanc, 90 –Petit Castel) בספריו מהשנים 2008–2010 העניק מדריך היינות של יו ג'ונסון, מבקר היין האנגלי, ארבעה כוכבים ליקב. בספרו משנת 2008, אף בחר יו יו ג'ונסון ב- Grand Vin לאחד מ-200 היינות האהובים עליו. בסוף 2006 נכנס היקב לרשימת 365 היקבים הטובים ביותר בעולם בספר The World's Greatest Wines שנכתב על ידי מבקרי היינות הצרפתים המוערכים Michel Bettane & Thierry Desseauve. זהו היקב הישראלי היחיד המופיע בספר זה. בינואר 2006, זכה יין ה-'C' Blanc du Castel, בציון של 90 נקודות במגזין האמריקאי הנחשב "ויין ספקטייטור". זהו הציון הגבוה ביותר שקיבל יין ישראלי במגזין זה. היקב נבחר כאחד ממאה היקבים הטובים בעולם על ידי מגזין היין הבריטי "Decanter" דניאל רוגוב, תרגום: עמית יריב, מדריך רוגוב ליינות ישראל 2011, טובי, 2011, עמ' 12, 23, 25, 353-349, 475 אליעזר זקס, יין ישראלי: מבחר יינות ישראל, תל אביב: קורדינטה, ספטמבר 2011, עמ' 201-200 אליעזר זקס וירון גולדפישר, שביל היין: טיול ביקבי ישראל, תל אביב: קורדינטה, 2007, עמ' 247-246 שלמה פפירבלט, עולם היין, כפר סבא: הוצאת אריה ניר, תשס"ב 2002, עמ' 233-232 אתר האינטרנט הרשמי של יקב קסטל על ציר הזמן: ביקור ביקב קסטל, באתר סנהדרינק, 16 באוגוסט 2016 איתי גלייטמן, יקב קסטל מתרחב. האם ישמור על איכותו?, באתר הארץ, 16 באפריל 2015 על יקב קסטל, באתר IsraelWines מני פאר, היינות ה'זקנים' של משפחת בן זקן עדיין צעירים, יין, גורמה ואלכוהול, אפריל 2011 - גיליון 154 עמית יריב, חדשות האלכוהול: ביקור בית, באתר כלכליסט, 16 בפברואר 2011 דניאל רוגוב, עכבר העיר, פוטנציאל היישון של יינות יקב קסטל, באתר הארץ, 10 במאי 2010 דניאל רוגוב, עכבר העיר, יין: ישן בעמידה, באתר הארץ, 27 באוגוסט 2009 האתר של קוורטט הרי יהודה השבוע בענף היין 159: קוורטט הרי יהודה והצעות לבאים אחריו - אכול ושאטו, באתר אכול ושאטו, ‏14 בדצמבר 2018 מירה איתן‏, יקב קסטל. שלושים השנים הראשונות, באתר וואלה, 7 בספטמבר 2022